정조 2년
戊戌四月初五日巳時。上御熙政堂。晝講次對。訓局反庫御史。下直守令同爲入侍時。特進官李重祜。同知事徐浩修。參贊官李義翊。侍讀官黃昇源。檢討官沈有鎭。假注書金載瓚。記事官徐龍輔金勉柱。領議政金尙喆。左議政鄭存謙。右議政徐命善。兼禮曹判書李景祜。兼漢城判尹具善復。行戶曹判書具允鈺。行司直李重祜。行副司直鄭光漢鄭好仁。行訓鍊都正李國賢。執義李謙彬。司諫朴天衡。持平洪履健。行左承旨鄭民始。事變假注書柳文養。反庫御史趙時偉。積城縣監趙德洙。以次進伏訖。上讀論語公冶長篇。自晏平仲善與人。止崔子弑其君。上讀訖。昇源進讀。上命陳文義。昇源曰。與人善交。不過爲學問中一善。而平仲。以敬交人。終始不懈。則一敬字。可以撤上撤下。無所不及。故聖人詡之敬字之義。誠大矣。臧文中不務民義。謟事神明。則可知其人慾未祛。義理不明。而只以區區小慧人。或疑智者。則夫子之不許。固宜矣。惟明義理之原。達事物之宜者。方可爲智也。後世所謂小明小察。卽是文仲之智。而非聖人所許之智矣。令尹子文。知有國而不知有身。人臣之忠。無加於是。然而其物我無間。喜怒不形者。不能出於天理之公。則已與仁相去遠矣。夫子許其忠而不許仁者。蓋有以夫似忠之忠。婦寺之忠也。義理之忠。君子之忠也。忠何嘗外於仁而爲忠哉。夫子雖許子文之忠。而此非所謂君子之忠矣。潔身去亂。雖是文子之淸。而負國謀身。實爲文子之罪。則豈可以一事之淸。遽疑以全體之仁乎。百事得宜。萬理盡明而後。乃可爲仁。聖人與奪之際。可見其深旨矣。有鎭曰。忠淸與仁。雖若各般底事。而比干忠焉而爲仁。伯夷淸焉而爲仁。蓋其所以忠。所以淸。皆出於天理之公故也。後世之觀人者。先察其所以。則可辨其眞箇忠眞箇淸矣。上曰。文仲之山節藻梲者。何以爲不智乎。昇源曰。可愛者民。而文仲不知。可敬者神。而文仲不知。其可曰智乎。上曰。三已之無慍色。何以爲忠也。有鎭曰。不以得失爲心。則其能專意於君國。可知。夫子許忠。蓋以是矣。上撤講經筵。諸臣退伏位。三大臣進伏。尙喆曰。聖候。若何。上曰。一樣矣。大妃殿氣候。何如。上曰。一樣矣。惠慶宮氣候。何如。上曰。一樣矣。尙喆曰。旱餘甘雨。誠是民國之幸。時和歲豐之象。可復見於今日矣。上曰。悶旱之餘。爲民誠幸矣。上曰。卿等見御史書啓乎。能條列詳細。御史可謂擧職矣。尙喆曰。宿將犯罪。實爲朝家之不幸矣。渠豈忍背公營私。而第以書啓觀之。則誠非所期於張志恒者矣。上曰。勿論所犯多寡。罪之大小。此豈予委任志恒之本意乎。渠之負公循私則極矣。而書啓中所論者。旣皆有去處。非渠之專事潤己。亦可知矣。尙喆曰。更無覆奏之事。而不可止於罷職薄勘。宜有所加於此者矣。且御史所啓。旣皆明白有據。則在國體。不可不一問於渠矣。上曰。物無終棄者矣。予之特遣御史者。蓋欲使志恒。或有所申白者。而今此所犯。至於如此。予之委毗於渠。期待於渠。何如。而今乃至斯。此豈予平日所料也哉。實爲渠極可慨惜矣。予意亦欲一問而處之矣。予知其屈强者爲長處。而以此觀之。則事事柔懦。不能裁制。全爲下輩所欺幻。此固志恒之罪。而若曰渠親自染指。則似非渠本情矣。命善曰。以是觀之。全爲儱侗矣。尙喆曰。都監反庫御史書啓中。前前訓鍊大將張志恒所犯。極多驚駭。如外授散債換貿等名色。事關法外。固當按法嚴處。而其在國體。不可不一番査問。張志恒拿問定罪。各項挪移。皆有去處。此則令新大將。査出受貸各人。一一準捧。善爲收殺。何如。上曰。所奏甚是。依爲之。出擧條命書榻敎曰。張志恒。令該府拿問定罪。命善曰。末抄收殺。誠難矣。上曰。然矣。上命御史進前。上曰。御史往見。果何如。時偉對曰。庫中遺在。別無欠縮。而反動挪移之數。極爲夥然。臣則從所見書啓矣。且下屬之自前負逋。多至萬金。方皆拘囚。而指懲無路。殆成鬼形。此尤爲難處矣。命書榻敎曰。兵曹判書李徽之。實錄都廳堂上差下。又命書榻敎曰。在囚中官。姑令保放。待査事決末。更爲拿囚。又命書榻敎曰。政事當日爲之。上曰。戶判進前。靖嬪墓所丁字閣。今當新建。而國用近甚浩繁。經費必難繼用。予意則欲因其舊在祭廳。撤其左右翼廊。中抽一架。仍爲丁字樣則好矣。卿其明日親審形止。依此擧行。可也。允鈺對曰。謹當躬詣。依下敎。從便爲之矣。尙喆命善曰。仍舊廳而爲丁閣。可得工完而費省。聖敎允當矣。上曰。延祜宮上諡。旣定以五月。則上諡後。自當有賀禮。三月之制未訖。餘哀在心。而遽受賀儀。終匪情理之所安。上諡日字。退以六月。何如。僉曰。聖敎誠然矣。退定以徙月。則允合矣。遂命書傳敎曰。延祜宮上諡日字。以六月初。更爲推擇以入。又命書傳敎曰。延祜宮上諡後陳賀時。外方只進箋文於大殿事。知委。京中物膳箋文。只進大殿事。亦爲分付。命善曰。宗廟十三室十四室。別無改修事。而略有土役少補處矣。上曰。唯。尙喆曰。瀋陽問安使。先期差出。然後行期進退。可無窘束之慮。後日政差出事。分付。何如。上曰。依爲之。出擧條上曰。春秋之義。非曰忘之。而其在交隣之道。自不得不如是矣。僉曰。然矣。上曰。上使則大臣中當往。而無出於右相矣。命善對曰。臣亦自知。何敢爲辭。上曰。道塗不遠。原濕之役。似不甚勞矣。尙喆曰。刑曹判書鄭弘淳。聞有實恙。宜有變通之道。今姑許遞。何如。上曰。依爲之。出擧條命書傳敎曰。刑曹判書鄭弘淳許遞。尙喆曰。此咸鏡監司趙㻐狀啓也。以爲道內還穀。本自不足。將未免絶巡之患。留庫中五萬石加分事。令廟堂稟旨。分付矣。依所請。許施。何如。上曰。依爲之。出擧條尙喆曰。此京畿監司鄭尙淳狀啓也。備陳道內種糧不足之狀。仍請還穀留庫中。限三萬石加分事。令廟堂卽速稟處矣。依狀請。許施。何如。上曰。依爲之。出擧條尙喆曰。頃因故南兵使安宗奎。北兵使徐有大狀啓。北道別親騎衛設置當否。令道臣商磪。成節目稟處事。有所行會矣。卽見本道監司趙㻐狀啓。則以爲北兵使之別抄出身。限以千額。除其老病。則元不滿千數。南兵使都試時。除汰之窠。皆以出身充定。則閑良之待窠願入者。必多缺望。故臣於巡路。問其便否。願入者感祝聖恩。不願者不但軍裝戰馬之難辦。又以遠地赴試爲難。今不可一例充定。依召募之例。從自願許屬。則可爲緩急之用云。道臣所論。儘有意見。固當許施。而節目中米布區劃事。不可屑屑煩陳。令有司堂上條論回啓之意。分付。何如。上曰。依爲之。出擧條尙喆曰。吏曹判書金鍾秀。自經都政。無他情勢。數朔之內。一不開政。今又受由下鄕。終不上來。其在國體。極爲寒心。從重推考。催促行公。何如。命善曰。實錄廳事。尤可悶矣。兪彦鎬。纔已上來。承批後自當撰修。而金鍾秀。尙無動靜。許久停役。領相旣有言端。以臣所奏。一體出擧條。嚴飭。何如。上曰。依爲之出擧條尙喆曰。冬至三使臣。旣已被譴。幹事首譯。不可無罪。首譯朴道貫張濂。竝拿問處之。何如。上曰。依爲之。出擧條尙喆曰。昨見齎咨官金鴻喆手本。則以咨文一字之誤書。至有官銀二百五十兩入用之語。其間事狀。雖當登聞。而公貨之私自酬應者。何敢直爲論報。且於一字之誤。至費數百兩銀子。日後之弊。有不可勝言。其在懲役之道。宜施遠配之典矣。上曰。極爲無狀。定配。可也。重祜曰。以咸興失火事。適有言端。敢此仰達矣。年前將臣之北關烽燧摘奸時。咸興定平之間。移設一烽臺矣。其後咸興一府。連値火災。民情擧皆歸咎於烽燧之新設。臣自北歸後。問於其時將臣。則以爲新設烽燧。不甚關緊。民情旣皆如此。則撤毁無妨云。故亦以此意。言送于道臣矣。尙喆曰。民言之如此姑無論。烽燧之疊設。徒貽邊民之添役。別無所關緊。則分付道臣。審其形便。狀聞撤罷。似得宜矣。上曰。依爲之。出擧條景祜曰。徽寧殿追上徽號。以二十五日。啓下矣。卽今都監凡事。畢役不遠。進定日字。更爲擇入。似宜矣。上曰。依爲之。出擧條浩修曰。近來享官規避。便成痼弊。日前太廟憂享警戒時。執禮沈。大祝李敬一。謂有身病。終不進參。揆以事體。萬萬寒心。臣曹請推之外。無他可施之罰。必承別般處分。然後可爲飭勵之道矣。上曰。拿問處之。可也。出擧條浩修曰。吏曹判書金鍾秀。受由在外。參議未差。小臣獨政未安。何以爲之。敢稟。上曰。仍爲之。出擧條存謙曰。臣有至情。乞得焚黃之暇。上曰。唯。上曰。禮判行公已久。似欲遞免。而予知其筋力甚健。秋陵幸前。勿爲圖免也。命德洙進伏。上曰。誰也。存謙曰。故判書趙正萬之孫。故參判趙明翼之子也。上曰。履歷。何如。年紀幾何。命善曰。曾經牧使。且當年限而方爲宣惠郞廳矣。上曰。踐歷旣多。年限又滿。必不留神求治於簿縣敗局矣。命書傳敎曰。旣欲擇任。則何不愼揀乎。新除積城縣監趙德洙。年限已屆云。殘邑振刷之政。有難强責仍任。京職。今日政更爲擇擬。其時參政之官推考。命退。諸臣以次出。